Vermeende verkragter na Weskoppies gestuur | Maroela Media
Vermeende verkragter na Weskoppies gestuur
'n Man van Mpumalanga wat na bewering 'n 10-jarige meisie verkrag het, is na Weskoppies-hospitaal verwys vir 'n sielkundige ondersoek.
Die beskuldigde (30) se naam mag nog nie bekend gemaak word totdat hy gepleit het nie. Hy het Dinsdagoggend vlugtig in die Tonga-landdroshof verskyn, het 'n Sapa-korrespondent berig. "Jy bly in aanhouding en jy word na Weskoppies Psigiatriese Hospitaal oorgeplaas vir 'n sielkundige ondersoek," het landdros Snowy Masango aan die man gesê.
Die beskuldigde, van Sibhejane informele nedersetting naby die grens aan Swaziland en Mosambiek, is op 16 Augustus by sy ouers se huis in hegtenis geneem. Die landdros, die staatsaanklaer en die mense wat Dinsdag in die hof was, het glo gelag toe die beskuldigde wou weet waar Weskoppies geleë is. "Weskoppies is in Pretoria. Waarom vra jy so vraag?" wou die landdros weet. Die beskuldigde het gesê een van die polisiebeamptes by Tonga-polisiestasie het aan hom gesê Weskoppies is in Mbombela.
"Jy sal by Weskoppies in Pretoria ondersoek word, nie in Nelspruit [Mbombela] nie," het Masango gesê.